कहा जाता है कि शिव हिमालय में पार्वती को घुमाते घुमाते वे उन्हे इस स्थान में लाये। यहां भी उन्होने अपना घर बनाया। कुछ दिन बाद जब शिव और पार्वती आस पास विचरण करके अपने घर लौटने लगे तो घर के बाहर एक छोटा सा बच्चा रोता हुआ देखा। बच्चे को रोते हुये देखकर पार्वती का मन व्याकुल हो गया। बच्चे का रोता देखकर उनकी ममता जाग उठीं। शिव जी जानते थे कि यह लीला भगवान विष्णु की है। शिव जी ने पार्वती जी से कहा कि यह बालक सामान्य नहीं है । इस सुनसान क्षेत्र मे बर्फिले इलाके में यह बालक अकेला ? तुम्हें आश्चर्य नहीं होता कि यह अकेला क्या कर रहा है? इसके माता पिता कहां है? परन्तु पार्वती ने शिव जी की एक बात भी नहीं सुनी । उन्होने बालक को चुप कराया, उसे भोजन कराके सुला दिया। शिव जी सब चुपचाप देखके मुस्कुराते रहे। बालक को सुलाकर दोनों भ्रमण में निकल गये। वापस आकर देखा तो बालक के स्थान पर भगवान विष्णु चतुर्भुज रूप में वहां बैठे हैं। भगवान विष्णु ने पार्वती और शिव जी से प्रार्थना की , कि यह स्थान वे उन्हे दे दे। तब शिव जी ने पार्वती जी से कहा देखा पार्वती मैने तुम से कहा था कि यह बालक सामान्य बालक नहीं है। और वे दोनों भगवान विष्णु को प्रणाम कर दूसरे स्थान की ओर बढ़ गये बाद में शिव जी व पार्वती केदारपुरी क्षेत्र में अपना वास स्थान बनाया। भगवान विष्णु के ही अंश नर और नारायण ने भी इन्ही क्षेत्र में तप किया था जो बाद में क्रमशः अर्जुन और श्री कृष्ण हुये।